अस डोगरे कोई अज्जै जां कल्लै दे ते नेईं आं। अस ते सैकड़े साल पैहले थमां चलदे आवा करदे अपने पूर्व पुरखें दे प्रतिरूप आं। साढ़ी भाशा डोगरी दा शब्द-भंडार, ओदे मुहावरे, खुआन, कत्थां, साढ़े बचार, रुचियां ते स्वातम सब किश उस अमर सभ्यता दी देन न, जेड़ी युगें-युगें थों चलदी साढ़े तक आई ऐ। वैदक ते बेदें थमां बी पैहलें दे रिखयें मुनिये दे बचार, दर्शन, धर्मशास्त्र पुरान, इतिहास सब किश साढ़ी जद्दी बरासत न। उनें गी सांभना, सम्हालना, सुआरना, समझना ते बरतना साढ़ पुशतैनी हक ऐ। उन्दै बगैर असें गी समझना अधूरा ऐ। साढ़ी संस्कृति दी मूल बशेशता साढ़ी बराग भावना ऐ। संसारै दे धन-दौलत सुख, ते परिवार सब किश झूठी माया न। काम, क्रोध, लोभ, मोह् ते अहंकार दे झूठे बंधने च बज्जी दी जीव-आत्मा अपने असली रूपै गी बसारियै आवागमन दे दुख भोगा करदी ऐ। असला बिच जीवात्मा ते सृश्टि दे कारण-भूत, सर्व व्यापक, इंद्रियातीत अमर, अनंद स्वरूप गी पछानी लैना गै सच्चा ज्ञान ऐ। सच्चा ज्ञान होना गै मुक्ति ऐ। मुक्ति बिच गै परम सुख ऐ। इक्कै चेतन परमात्मा ससारै दे चराचर जीवें बिच आत्म-रूप होइयै बराजमान ऐ। कीड़ी कोला हाथी तगर सारे जीव-जनंतर साढ़े गै अपने सरूप न। ऊंच-नीच ते बड्डे निक्के दी मानता भरम-मातर ऐ। इयै ओ मूल बचार न जिनें गी साढ़े संस्कृति दा मूल अधार आखेया जाई सकदा ऐ। साढ़ा जातीय ते व्यक्तिगत चरित्र इनें मूल बचारें कन्नें प्रभावत ऐ। इत्थें तक जे साढ़ी सधारण बोल-चाल दी भाशा बिच बी इनें बचारें गी प्रगट करने आस्तै ज्हारां शब्द मुहावरे ते खुआन मजूद न। स्वामी ब्रह्मानद तीर्थ होरें इस्सै बेदान्त ज्ञान गी क्रमबद्ध तरीके कन्नै डोगरी भाशा दे छन्दें बिच तुआरेयां ते आम डोगरें आस्तै इस दुर्लभ ज्ञान दी गंगा बगाई दित्ती।